Sara Skyttedal

Sara Magdalena Skyttedal (s. 6. elokuuta 1986 Tyresö) on ruotsalainen poliitikko kristillisdemokraattisesta puolueesta. Hän on toiminut vuodesta 2019 Euroopan parlamentin jäsenenä.

Ura 
Skyttedalin poliittinen ura alkoi kristillisdemokraattien nuorisojärjestössä Kristdemokratiska ungdomsförbundetissa (KDU), johon hän liittyi vuonna 2002. Hän toimi vuosina 2013–2016 järjestön puheenjohtajana ja sitä ennen vuodesta 2011 ensimmäisenä varapuheenjohtajana. Vuosina 2011–2015 hän oli myös Euroopan kansanpuolueen (EPP) nuorisojärjestön Youth of the European People's Partyn (YEPP) varapuheenjohtaja. 

Skyttedal oli Ruotsin kristillisdemokraattien kärkiehdokas europarlamenttivaaleissa 2019 ja tuli valituksi Euroopan parlamentin jäseneksi. Aiemmin hän oli ollut europarlamenttivaaliehdokkaana vaaleissa 2009 ja 2014. Skyttedal kuuluu Euroopan kansanpuolueen ryhmään ja on ollut varsinaisena jäsenenä teollisuus-, tutkimus- ja energiavaliokunnassa heinäkuusta 2019 sekä kansalaisvapauksien sekä oikeus- ja sisäasioiden valiokunnassa maaliskuusta 2021. Hän on ollut myös suhteista Irakiin vastaavan valtuuskunnan puheenjohtaja syyskuusta 2019.

Ennen valintaansa europarlamenttiin Skyttedal toimi vuodesta 2016 kunnallisneuvoksena Linköpingin kunnassa. Hän oli myös kaupunginhallituksen ensimmäinen varapuheenjohtaja. 

Skyttedal on opiskellut valtio-oppia, kansantaloustiedettä ja aatehistoriaa Tukholman yliopistossa, suorittamatta tutkintoa.

Yksityiselämä 
Skyttedal syntyi Tyresössä, mutta varttui Haningessa. 

Skyttedal on avoliitossa Jimmy Dihangin kanssa. Parille syntyi tammikuussa 2021 kaksoset, poika ja tytär.

Skyttedal on uskonnoltaan katolinen.

Lähteet

Aiheesta muualla 
Sara Skyttedalin verkkosivut 

Ruotsalaiset europarlamentaarikot
Ruotsin Kristillisdemokraattien poliitikot
Vuonna 1986 syntyneet
Elävät henkilöt